2. ลักษณะการประกอบธุรกิจ

  2.1 ประวัติความเป็นมาและการเปลี่ยนแปลงและพัฒนาการที่สำคัญ

บริษัท อีสเทอร์น สตาร์ เรียล เอสเตท จำกัด (มหาชน) ก่อตั้งขึ้นโดยกลุ่มสตาร์บล็อค
กลุ่มสหยูเนี่ยน และกลุ่มผู้ถือหุ้นอื่นๆ เพื่อลงทุนในธุรกิจพัฒนาที่ดินบริเวณพื้นที่ชายฝั่งทะเลตะวันออก
ในเขตอำเภอบ้านฉาง จังหวัดระยอง นอกจากนี้บริษัทฯยังได้จัดตั้งบริษัท อีสเทอร์น สตาร์ รีสอร์ท
จำกัด เพื่อดำเนินธุรกิจสนามกอล์ฟ เป็นหลัก

ปี 2546 บริษัทฯ จัดสรรขายหุ้นสามัญเพิ่มทุนที่ออกใหม่ให้แก่พันธมิตรทางธุรกิจ (Strategic
Partners) ซึ่งได้แก่กลุ่มซันไรส์ และกลุ่ม U.S. Capital โดยกลุ่มซันไรส์ถือหุ้นในบริษัทฯร้อยละ
46.78 และกลุ่ม U.S. Capital ถือหุ้นในบริษัทฯ ประมาณร้อยละ 11.60
จากการเข้าร่วมลงทุนดังกล่าวส่งผลให้ฐานะทางการเงินและสภาพคล่องของบริษัทฯ
ดีขึ้นเป็นอย่างมาก ทำให้บริษัทฯ
มีเงินทุนมากพอที่จะนำไปขยายการลงทุนในการพัฒนาอสังหาริมทรัพย์ในกรุงเทพมหานคร
และโครงการเดิมที่ดำเนินการอยู่ในพื้นที่อำเภอบ้านฉาง จังหวัดระยอง

วันที่ 5 มกราคม 2548 บริษัทฯ ได้ยกเลิกการออกและเสนอขายหุ้นสามัญเพิ่มทุนจำนวน
4,506,400,000 หุ้น ซึ่งเป็นหุ้นที่สำรองไว้เพื่อการใช้สิทธิซื้อหุ้นเพิ่มทุนของกลุ่มซันไรส์ และกลุ่ม
U.S. Capital ในสัดส่วนฝ่ายละเท่า ๆ กันโดยกลุ่ม U.S. Capital
ต้องใช้สิทธิซื้อหุ้นดังกล่าวก่อน กลุ่มซันไรส์จึงจะมีสิทธิซื้อได้และมีกำหนดต้องใช้สิทธิซื้อภายในวันที่ 31
ธันวาคม 2547 ในราคาหุ้นละ 1.25 บาท แต่ปรากฏว่ากลุ่ม U.S Capital
ไม่ได้ใช้สิทธิซื้อหุ้นดังกล่าว
ทำให้กลุ่มซันไรส์มิสามารถใช้สิทธิซื้อหุ้นสามัญเพิ่มทุนจำนวนดังกล่าวภายในกำหนด

วันที่ 16 กุมภาพันธ์ 2548 กลุ่มซันไรส์ โดย บริษัท ซันไรส์ อีคิวตี้ จำกัด ได้ซื้อหุ้นเพิ่มอีกจำนวน
331,539,000 หุ้น ซึ่งคิดเป็นร้อยละ 7.5 ของทุนจดทะเบียนที่ออกและเรียกชำระแล้วของบริษัทฯ
ทำให้กลุ่มซันไรส์ ถือหุ้นในบริษัทเพิ่มขึ้นเป็นร้อยละ 54
ของทุนจดทะเบียนที่ออกและเรียกชำระแล้วและต่อมากลุ่มซันไรส์โดยบริษัท ซันไรส์อีควิตี้ จำกัด
ได้ทำคำเสนอซื้อหลักทรัพย์จากผู้ถือหุ้น ทำให้กลุ่มซันไรส์ถือหุ้นเพิ่มขึ้นเป็น 3,060,615,974 หุ้น
หรือคิดเป็นร้อยละ 69.10 ของทุนจดทะเบียนและชำระแล้วของบริษัท

วันที่ 15 กรกฏาคม 2548 บริษัทฯ ได้จดทะเบียนเปลี่ยนแปลงทุนชำระแล้วจาก
4,429,174,153.00 บาท เป็น 4,429,197,749.00
บาทเนื่องจากผู้ถือใบสำคัญแสดงสิทธิได้ใช้สิทธิแปลงสภาพเป็นหุ้นสามัญ

ตลอดปี 2550 ไม่มีผู้ถือใบสำคัญแสดงสิทธิเข้ามาใช้สิทธิแปลงสภาพเป็นหุ้นสามัญ

  2.2 ลักษณะการดำเนินธุรกิจของบริษัทฯ บริษัทย่อย และบริษัทร่วม

บริษัท อีสเทอร์น สตาร์ เรียล เอสเตท จำกัด (มหาชน) บริษัทย่อย
ประกอบธุรกิจพัฒนาอสังหาริมทรัพย์เพื่อขาย พัฒนาอสังหาริมทรัพย์เพื่อให้เช่าและธุรกิจสนามกอล์ฟ
โดยในระยะเวลาที่ผ่านมา บริษัทฯ เน้นการทำธุรกิจใน เขตอำเภอบ้านฉาง จังหวัดระยอง
เพื่อรองรับการพัฒนาพื้นที่ชายฝั่งทะเลตะวันออก เนื่องจากเล็งเห็นว่า เขตอำเภอบ้านฉาง
จังหวัดระยอง
เป็นทำเลที่มีศักยภาพเพราะอยู่ห่างจากนิคมอุตสาหกรรมมาบตาพุดไปทางทิศตะวันออกเพียง 10
กิโลเมตร และอยู่ห่างจากสนามบินอู่ตะเภาไปทางทิศตะวันตกเพียง 5 กิโลเมตร โดยในปี 2547
เป็นต้นมา บริษัทฯ
มีนโยบายที่จะให้ความสำคัญแก่การพัฒนาโครงการในเขตกรุงเทพมหานครและปริมณฑลแต่ยังคงพัฒนาโครงการในอำเภอบ้านฉาง
จังหวัดระยองต่อไป โดยสามารถแบ่งลักษณะการดำเนินธุรกิจของกลุ่มบริษัทฯ ออกได้เป็น 3
ประเภท ดังนี้

1. การพัฒนาอสังหาริมทรัพย์เพื่อขาย ซึ่งมีทั้งการจัดสรรขายที่ดินเปล่า ขายที่ดินพร้อมบ้าน
และคอนโดมิเนียม สำหรับโครงการในกรุงเทพมหานคร บริษัทฯ จะพัฒนาโครงการภายใต้ชื่อ The
Star Estate เช่น The Star Estate @ Rama III , The Star Estate @
Narathiwas และ The Star Estate @ Pattanakarn 69 ส่วนโครงการในอำเภอบ้านฉาง
จังหวัดระยอง บริษัทฯได้พัฒนาภายใต้ชื่อโครงการคันทรีโฮม โครงการสินทวีการ์เด้นท์
โครงการแฮมเล็ท โครงการวินเทจโฮมวิลเลจ และโครงการสตาร์ทาวน์เซ็นเตอร์ เป็นต้น และ
บริษัท ซีสตาร์ พร็อพเพอร์ตี้ส์ จำกัด ดำเนินธุรกิจขายที่ดินพร้อมบ้านและหรือ จำนวน 66 หลัง และ
อพาร์ทเม้นท์ให้เช่า 8 อาคาร

2. การพัฒนาอสังหาริมทรัพย์เพื่อให้เช่า

2.1 เมื่อวันที่ 23 สิงหาคม 2550 บริษัทฯ ได้จดทะเบียนให้เช่าอาคารอีสเทอร์น สตาร์ พลาซ่า
และที่จอดรถแก่ บริษัท เอก- ชัย ดีสทริบิวชั่น ซิสเทม จำกัด เป็นระยะเวลา 25 ปี 5 เดือน
มูลค่าให้เช่ารวม 97.26 ล้านบาทเพื่อเปิดเป็นห้างสรรพสินค้า Tesco Lotus

2.2 บ้านเดี่ยวและอาคารที่พักอาศัยให้เช่า ดำเนินการโดย บริษัท ซีสตาร์ พร็อพเพอร์ตี้ส์

จำกัด ซึ่งเป็นบริษัทย่อย บ้านเดี่ยวและอาคารที่พักดังกล่าวตั้งอยู่บริเวณสนามกอล์ฟ

3. ธุรกิจสนามกอล์ฟ ดำเนินธุรกิจโดยบริษัท อีสเทอร์น สตาร์ รีสอร์ท จำกัด ซึ่งเป็นบริษัทย่อย
เป็นสนามกอล์ฟระดับมาตรฐานสากลขนาด 18 หลุม ออกแบบโดย Robert Trent Jones , Jr.
พร้อมด้วยอาคารสโมสร ทะเลเทียม สนามเทนนิส สระว่ายน้ำ ห้องออกกำลังกาย (ฟิตเนส
เซ็นเตอร์) และ ห้องประชุมรวมทั้งสิ่งอำนวยความสะดวกสำหรับการจัดประชุมและสัมมนาต่าง ๆ

โครงสร้างของกลุ่ม บริษัท อีสเทอร์น สตาร์ เรียล เอสเตท จำกัด (มหาชน) ณ วันที่ 31
ธันวาคม 2550

หมายเหตุ # 1 บจ. สตาร์ รีเสิร์ท แอนด์ คอนซัลท์ หยุดดำเนินกิจการชั่วคราว

# 2 บจ. อีสเทอร์น สตาร์ ไลซัน นิวเวิลด์ ยังไม่ได้ดำเนินธุรกิจเชิงพาณิชย์

3.  โครงสร้างรายได้ ของบริษัท และบริษัทย่อย (2548 – 2550)

หน่วย : ล้านบาท

  -------------------------------- ------------- --------- ---------- -------- -------- -------- -------- --------
  สายผลิตภัณฑ์                        ดำเนินการโดย   ร้อยละ     ปี 2550              ปี 2549            ปี 2548   

                                                 การถือหุ้น   รายได้      ร้อยละ    รายได้    ร้อยละ    รายได้    ร้อยละ

  รายได้จากการขายที่ดินและที่ดินพร้อมบ้าน   ESTAR                   1,217.08   93.18    426.64   60.61    139.53   60.61

  ธุรกิจสนามกอล์ฟ                     ESR           81.30     47.14      3.61     47.41    9.07     39.95    17.35

  ธุรกิจให้เช่า                        SEASTAR       99.13     13.16      1.01     18.54    3.55     24.48    10.63

  รายได้อื่น ๆ                        ESTAR,ESR,              28.78      2.20     30.08    5.75     26.25    11.41
                                   SEASTAR                                                                

  รวม                                                      1,306.16   100.00   522.67   100.00   230.21   100.00
  -------------------------------- ------------- --------- ---------- -------- -------- -------- -------- --------

หมายเหตุ :

ESTAR = บริษัท อีสเทอร์น สตาร์ เรียล เอสเตท จำกัด (มหาชน)

ESR = บริษัท อีสเทอร์น สตาร์ รีสอร์ท จำกัด

SEASTAR = บริษัท ซีสตาร์ พร็อพเพอร์ตี้ส์ จำกัด